[{"text_idx": "#000000", "text": "Raplamaa o\u0303pilaskodud majutavad nii lapsi, kui ka ku\u0308lastajaid"}, {"text_idx": "#000002", "text": "Raplamaal pakuvad majutusteenuseid peamiselt koolide juures tegutsevad o\u0303pilaskodud. Uurisime, kui usinasti o\u0303pilased neid majutusteenuseid kasutavad."}, {"text_idx": "#000005", "text": "Eidapere o\u0303pilaskodus on vabu kohti"}, {"text_idx": "#000006", "text": "Balti Sotsiaalteenused OU\u0308 juhatuse liikme Rein Ja\u0308rviku so\u0303nul kasutab Eidapere o\u0303pilaskodus majutusteenuseid hetkel kaksteist last ning vabu kohti jagub. Kokku on vo\u0303imalik o\u0303pilaskodus majutada kolmku\u0308mmend inimest. Teised inimesed, kes ei ole o\u0303pilased, kasutavad o\u0303pilaskodu majutusvo\u0303imalusi peamiselt suvisel ajal, kui lapsed on koolivaheajal."}, {"text_idx": "#000007", "text": "Vana-Vigalas saavad o\u0308o\u0308maja nii po\u0303hikooli kui ka tehnikumi o\u0303pilased"}, {"text_idx": "#000008", "text": "Vana-Vigala tehnika- ja teeninduskooli direktori Enn Roosi so\u0303nul on kooli o\u0303pilaskodus kokku 332 kohta. Pa\u0308rast po\u0303hikooli lo\u0303ppu kooli o\u0303ppima tulnud statsionaarseid o\u0303pilasi elab o\u0303pilaskodus 135.Lisaks kasutavad majutusteenust seal ta\u0308iskasvanud tsu\u0308klio\u0303ppijad, keda on koolis kokku 176, aga o\u0308o\u0308bijate koguarvu on Roosil keeruline o\u0308elda, kuna nad o\u0308o\u0308bivad vastavalt vajadusele ja mitte iga o\u0303ppesessiooni ajal.Muudest inimestest o\u0308o\u0308bivad o\u0303pilaskodus direktori so\u0303nul ku\u0308laliso\u0303petajad, keda on kokku neliteist ja kes ka\u0308ivad tunde andmas kaugemalt. Mo\u0303nikord kasutavad kooli majutusteenuseid ka inimesed, kes teevad kooli juures to\u0308o\u0308d, na\u0308iteks ehitajad.\u201eU\u0308ldiselt on meile o\u0303pilaskodu va\u0308ga ta\u0308htis, sest la\u0308htuvalt kooli asukohast ja u\u0308histranspordikorraldusest ei ole o\u0303pilastel iga pa\u0308ev vo\u0303imalik kodus ka\u0308ia ning valdav osa elab o\u0303pilaskodus,\u201d u\u0308tleb Roosi.Vana-Vigala po\u0303hikooli direktori Margit Liira so\u0303nul kasutab po\u0303hikool Vana-Vigala TTK o\u0303pilaskodust u\u0308hte osa ning sel o\u0303ppeaastal on o\u0303pilaskodus 29 o\u0303pilast. Samal ajal kohti, mida po\u0303hikooli o\u0303pilased saaksid kasutada, on kokku 40. \u201eRiiklikult rahastatavaid kohti on aasta lo\u0303puni 31, nii et ta\u0308itmata on veel 3 kohta,\u201d u\u0308tleb ta. Po\u0303hikooli o\u0303pilastele mo\u0303eldud majutusruume kasutavad ainult po\u0303hikooli o\u0303pilased. O\u0303petajad ja ku\u0308lalised nendes o\u0308o\u0308bida ei saa."}, {"text_idx": "#000009", "text": "Kehtnas leiavad kasutust nii o\u0303pilaskodu kui ka hosteli toad"}, {"text_idx": "#000010", "text": "Kehtna kutsehariduskeskuse o\u0303pilaskodu teenuseid kasutab praegu pidevalt umbes 80 o\u0303pilast, aga vabade tubade ja kohtade arv muutub tihti. O\u0303pilaskodu poole peal on u\u0308he- ja kahekohalised toad ning kokku on seal 128 kohta. Hosteli poolel on 73 voodikohta.\u201eKuna meie koolis ka\u0308ivad ka ta\u0308iskasvanud o\u0303ppijad, kes ka\u0308ivad kohal kord kuus kolmel pa\u0308eval, siis majutub ka osa neist meil,\u201d selgitab Kehtna KHK arendusosakonna projektijuht Mariliis Vest. Lisaks kasutavad sealseid majutusteenuseid aeg-ajalt teised inimesed, kes ei ole o\u0303ppurid. U\u0308ldiselt soovijatele ikkagi vaba tuba leitakse, kui just parasjagu ei ole toad suurema laagriliste seltskonna kasutuses.Vesti so\u0303nul on Kehtna KHK-s majutust leidnud va\u0308ga erinevad inimesed. Nii na\u0308iteks on seal o\u0308o\u0308binud to\u0308o\u0308mehed, kes teevad to\u0308id vallaobjektidel, aga ka inimesed, kes on osalenud kooli pakutavatel tasuta ja tasulistel koolitustel. Eelmisel na\u0308dalal olid majas na\u0308iteks pottsepad ja ka ETV vo\u0303ttegrupi inimesed, kes filmisid Kehtna KHK tehnikamajas telesaadet \u201eNoor meister\u201d.Suvisel hooajal leiavad Kehtnas majutust nii laste kui ka ta\u0308iskasvanute laagrid ja suvepa\u0308evad. Vest toob na\u0308itena Edelaraudtee suvepa\u0308evad, millest vo\u0303ttis osa 300 inimest. Ko\u0303igi mahutamisel vo\u0303eti appi va\u0308livoodid. \u201eSuviti, kui meie enda o\u0303pilasi majas ei ole, oleme ko\u0303ige suurem Raplamaa majutusasutus,\u201d teab Vest."}, {"text_idx": "#000011", "text": "Ma\u0308rjamaa spordihoone on valmis o\u0303pilasi majutama"}, {"text_idx": "#000012", "text": "Sel suvel valminud Ma\u0308rjamaa spordihoones on olemas ka majutusvo\u0303imalus ning ra\u0308a\u0308gitud on selle vo\u0303imaluse pakkumisest gu\u0308mnaasiumi o\u0303pilastele. SA Ma\u0308rjamaa Valla Spordikeskus juhatuse liige Mart Tilk kinnitab, et spordihoone poolt on valmisolek o\u0303pilasi majutada ta\u0308iesti olemas, kuid otseselt seda teemat veel arutatud ei ole. Siiani on pakutud majutuse vo\u0303imalust o\u0303petajatele ja seda kasutab u\u0308ks o\u0303petaja.\u201eKuna spordihoone majutus on projekteeritud ja ehitatud eelko\u0303ige spordihoonega seotud majutusvajadusi silmas pidades, me teatud vajadusi rahuldada ei saa. Na\u0308iteks toidu valmistamise vo\u0303imalus meie majutuses puudub. Kuid oleme avatud la\u0308bira\u0308a\u0308kimistele ja omalt poolt valmis tegema soodustusi, kui selline vajadus peaks tekkima,\u201d u\u0308tleb Tilk."}]